|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:**  Javaslat László Mária tiszteletére emléktábla állításához való hozzájárulásra

**Készítette:**

Kohári Edit

civil referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló Budapest Főváros VII. kerület Erzsébetváros Önkormányzata Polgármesterének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében foglalt jogköre alapján a Képviselő-testület feladat-és hatáskörében meghozott 20/2021. (III.17.) önkormányzati rendelet szabályozza (a továbbiakban: Rendelet).

A jelen előterjesztésben részletezettek szerint emléktábla állítására vonatkozó kérelem érkezett.

**László Mária**

Dr. Csorba László főigazgató a Budapesti Történeti Múzeum képviseletében kérelemmel fordult Erzsébetváros Önkormányzatának Képviselő-testülete felé, mely szerint László Mária emlékére emléktáblát kívánnak állítani a Dohány utca 76. számú épület homlokzatán.

Az emléktábla megtervezésére Kalmár János Munkácsy-díjas szobrászművészt kérték fel.

A kérelem alapján a Cigányságkutató Intézet – Romano Instituto kezdeményezésére felállítandó emléktábla költségeit a Budapesti Történeti Múzeum vállalja, Budapest Főváros VII. kerület Erzsébetváros Önkormányzata Képviselő-testületétől hozzájárulást kérnek.

**László Mária** roma- és nőpolitikai aktivista volt, az egykori Szociáldemokrata Párt tagja. Az 1957-1961 között fennálló Magyarországi Cigányok Kulturális Szövetségének egyik alapítója és első főtitkára.

A Rendelet 7. § (3) bekezdése értelmében a hozzájárulás feltétele az ingatlan tulajdonosának engedélye, a kerületi főépítész állásfoglalása, műemlékvédelem alatt álló épület esetében Budapest Főváros Kormányhivatala Építésügyi és Örökségvédelmi Főosztályára történő bejelentés és a meglévő pénzügyi fedezet. A főépítészi hozzájárulás az előterjesztés mellékletében található. A Magyar Nemzeti Vagyonkezelő Zrt. a Magyar Állam képviseletében, mint az ingatlan többségi tulajdonosa beleegyező nyilatkozatát az előterjesztés melléklete tartalmazza.

Az emléktábla felállítása Erzsébetváros tekintetében kötelezettségvállalással nem jár.

A Képviselő-testület döntési hatáskörét az emléktáblák állítására vonatkozó szabályokról szóló 20/2021. (III.17.) önkormányzati rendelet 4.§ (1) bekezdése alapozza meg.

*„2.§ (1) E rendelet alkalmazásában:*

*a) Emléktábla: kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

*b) Emléktábla állítása: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.”*

*„3.§ (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

*„4.§ (3) A nem önkormányzati tulajdonban álló ingatlan esetén az emléktábla állításához szükséges a tulajdonos(ok) hozzájárulása.”*

*„5.§ (1) Emléktábla állítását az Önkormányzat részéről kezdeményezheti (továbbiakban: önkormányzati kezdeményezés):*

*a) polgármester,*

*b) Képviselő- testület tagja,*

*c) jegyző.*

*(2) Az (1) bekezdés esetén kívül emléktábla állítását bármely természetes személy, jogi személy és jogi személyiséggel nem rendelkező szervezet kezdeményezheti (továbbiakban: társadalmi kezdeményezés).*

*(3) A kezdeményezőnek gondoskodnia kell az emléktábla állításához szükséges hatósági engedélyek beszerzéséről, bejelentések megtételéről.”*

*„6.§ (1) Társadalmi kezdeményezés esetén a jelen rendelet 1. számú melléklete szerinti kérelmet a polgármesterhez kell benyújtani.*

*(2) Az emléktábla állítására irányuló kérelemnek tartalmaznia kell:*

*a) az emléktábla megjelenését ábrázoló méretarányos látványtervet, melynek tartalmaznia kell:*

*aa) a szöveg, az ábrák, a betűforma, valamint a színek megjelölését,*

*ab) anyagát és méretét,*

*b) a Magyar Tudományos Akadémia Nyelvtudományi Intézetének igazolását a tervezett szöveg helyességéről,*

*c) az emléktáblán címzettként szereplő személyek, szervezetek szakmai munkásságának rövid leírását;*

*d) a kihelyezés helyének pontos megjelölését;*

*e) a kérelmező nevét, címét, elérhetőségét;*

*f) az emléktábla címzettje közeli hozzátartozójának, örökösének hozzájáruló nyilatkozatát;*

*g) amennyiben az emléktábla művészeti alkotásnak minősül, úgy a műalkotás művészi értékére vonatkozó szakvéleményt a Budapesti Történeti Múzeum Budapest Galériától.*

*(3) Társadalmi kezdeményezés esetén a kérelem elbírálásával, a szakvélemények beszerzésével, és az emléktábla állítással összefüggésben felmerülő költségeket a kezdeményező viseli.”*

*„7.§ (3) Az előterjesztésnek minden esetben tartalmaznia kell a következőket:*

*a) A 6.§-ban meghatározottak szerinti kérelmet,*

*b) Az ingatlan tulajdonosi hozzájárulását,*

*c) A kerületi főépítész állásfoglalását,*

*d) A pénzügyi fedezetről szóló igazolást.”*

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (XI.20.) határozata emléktábla elhelyezésével kapcsolatos hozzájárulás meghozataláról László Mária tiszteletére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy hozzájárul a 34679 helyrajzi számon nyilvántartott, természetben a Budapest VII. kerület, Dohány utca 76. szám alatt lévő épület homlokzatán **László Mária** tiszteletére felállítandó emléktábla elhelyezéséhez.

**Felelős**: Niedermüller Péter polgármester

**Határidő**: 2024. november 20.

Budapest, 2024. november 5.

**Szücs Balázs**

alpolgármester

Előterjesztés mellékletek:

1. számú melléklet: Dohány utca 76. számú ingatlan tulajdonosának hozzájárulása, látványterv, leírás (Laszlo\_M\_dokumentacio)

2. számú melléklet: Főépítészi hozzájárulás, Dohány utca 76.