|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:**  Döntés az Önkormányzat fenntartásában működő óvodák 2024. évi téli, valamint az óvodák és bölcsődék 2025. évi nyári nyitva tartásának rendjéről

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

**I.**

A Budapest Főváros VII. kerület Erzsébetváros Önkormányzatának fenntartásában működő óvodák igazgatói azzal a kéréssel fordultak a fenntartóhoz, hogy a **2024. december 23., 30-31. munkanapokon** **a gyermekek felügyeletét** **egy óvoda,** **az Erzsébetvárosi Nefelejcs Óvoda** **láthassa el**, továbbá ebben az időszakban az Önkormányzat fenntartásában lévő óvodák – az ügyeletet biztosító óvoda kivételével – zárva tarthassanak. Az óvodák zárva tartásának időszaka egybe esik az iskolákban meghatározott téli szünet idejével. A 2024/2025. tanév rendjéről szóló 32/2024. (VIII. 8.) BM rendelet az iskolai téli szünet időpontját 2024. december 21.-2025. január 05. között határozta meg.

A több éves tapasztalat azt mutatja, hogy ebben az időszakban nagyon kevés szülő igényli gyermeke óvodai nevelését, felügyeletét. Az ügyeleti igényeket **az igazgatók** **előzetesen felmérték**, mely alapján **a 7 óvodából összesen előreláthatólag 33 fő** gyermek részére kérnek **ügyeletet** a szülők.

*Az igazgatók kérelme az előterjesztés 1. mellékletében olvasható*.

A fentiek értelmében javaslom, hogy a 2024. december 23.,30-31. munkanapokon az Erzsébetvárosi Nefelejcs Óvoda lássa el az óvodáskorú gyermekek felügyeletét az Önkormányzat fenntartásában lévő óvodák zárva tartása alatt.

**II.**

A nemzeti köznevelésről szóló 2011. CXC. törvény (a továbbiakban: Nkt.) 4. § 19. pontja határozza meg az óvodai nevelési év fogalmát, mely szerint az óvodában a nevelési év szeptember 1-jétől a következő év augusztus 31-éig tartó időszak.

Az Nkt. 83.§ (2) bekezdés b) pontjában foglaltak értelmében a**fenntartó dönt** az **óvoda** heti és **éves nyitvatartási idejének meghatározásáról**.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 3. § (7) bekezdése előírja, hogy **az óvoda nyári zárva tartásáról a szülőket legkésőbb a tárgyév február tizenötödikéig tájékoztatni kell.**

Az egyes intézmények nyári zárásáról készített beosztás az előző évek tapasztalatainak figyelembevételével, valamennyi igazgató bevonásával készült el. Az óvodavezetők és az óvodai dolgozók a megnövekedett szabadság napjaival a nyári időszakban az öt hetes zárva tartás alatt hatékonyabban tudnak gazdálkodni, továbbá ekkor valósul meg az éves nagytakarítás is.

*Az igazgatók kérelme az előterjesztés 2. mellékletében olvasható*.

*A 2025. évre vonatkozó nyári nyitva tartás ütemezését a határozati javaslat melléklete tartalmazza*.

Fenti indokokat figyelmbe véve az óvodák nyári zárását két ütemben, óvodánként összefüggő öt hétben javaslom meghatározni. Az első ütemben záró óvodák gyermekeit a hozzá legközelebb lévő másik óvoda fogadja. Az ügyeletes óvoda kijelölésénél fontos szempont, hogy annak igénybevétele a gyermeknek, szülőnek ne jelentsen aránytalan terhet.

**III.**

Budapest Főváros VII. Kerület Erzsébetváros Önkormányzata a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) alapján a Bischitz Johanna Integrált Humán Szolgáltató Központon (továbbiakban: Humán Szolgáltató) keresztül biztosítja a gyermekek napközbeni ellátása keretein belül a bölcsődei ellátást.

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet 37.§ (3) bekezdése szerint a szülőket a bölcsőde nyári nyitvatartási rendjéről a fenntartó minden év február 15-ig tájékoztatja. A nyári zárva tartás időtartamát a fenntartó legfeljebb öt hétben határozhatja meg.

A fenntartó a bölcsődei szünet idejére a szülő, törvényes képviselő kérésére gondoskodik a gyermek intézményi gondozásának, nevelésének megszervezéséről, ezért a Bischitz Johanna Integrált Humán Szolgáltató Központ vezetője és a bölcsődék szakmai vezetői ˗ a fenti jogszabályi előírásoknak eleget téve ˗ egyeztették a bölcsődei egységek 2025. évi nyári nyitva tartásának, illetve zárva tartásának ütemezését.

A bölcsődékben a nyári zárva tartás ide alatt zajlanak le a szükséges felújítási-, karbantartási munkák, valamint az éves nagytakarítás is.

1. ***Dob Bölcsőde:***

Nyári zárás: 2025. július 1. - július 31.

Nyitás időpontja: 2025. augusztus 1.

Ügyeletet ellátó intézmény: Lövölde Bölcsőde és Városligeti Bölcsőde

1. ***Lövölde Bölcsőde:***

Nyári zárás: 2025. augusztus 1. – augusztus 31.

Nyitás időpontja: 2025. szeptember 1.

Ügyeletet ellátó intézmény: Dob Bölcsőde

1. ***Városligeti Bölcsőde***

Nyári zárás: 2025. augusztus 1. – augusztus 31.

Nyitás időpontja: 2025. szeptember 1.

Ügyeletet ellátó intézmény: Dob Bölcsőde

A zárással nem érintett napokon a nyitva tartás a megszokott időben, hétfőtől péntekig 6:30-17:30 óráig tart. Azok a szülők, akik a nyári zárás ideje alatt nem tudják gyermekük felügyeletét megoldani, a nyitva tartó bölcsődékben az ügyeleti ellátást igénybe vehetik, illetve a bölcsődés korosztály számára a szünidei gyermekétkeztetés biztosítása is a nyitva tartó intézményekben valósul meg.

*Az igazgató javaslata az előterjesztés 3. mellékletében olvasható*.

A Képviselő-testület hatáskörét az Nkt. 83. § (2) bek. b) pontja, valamint a Gyvt. 43. § (4) bek. alapozza meg.

Kérem a Tisztelt Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …../2024. (XI.20.) határozata az Önkormányzat fenntartásában működő óvodák téli nyitva tartásának rendjéről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a 2024. december 23.,30-31. munkanapokon az Erzsébetvárosi Nefelejcs Óvoda látja el az óvodáskorú gyermekek felügyeletét.
2. a 2024. december 23.,30-31. munkanapokon az Önkormányzat fenntartásában lévő óvodák – az ügyeletet biztosító óvoda kivételével – zárva tartanak.

**Felelős:** Niedermüller Péter polgármester

**Határidő:** 1.és 2. pont tekintetében 2024. november 20.

**II.**

**Budapest Főváros VII. kerület Erzsébetváros Önkormányzata Képviselő-testületének …../2024. (XI.20.) határozata az óvodák 2025. évi nyári nyitva tartásának rendjéről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az Önkormányzat fenntartásában működő óvodák **2025. évi nyári nyitva tartásának rendjét** a határozat melléklete szerint **határozza meg.**
2. **felkéri** a Polgármestert, hogy tájékoztassa az érintett igazgatókat a Képviselő-testület döntéséről.

**Felelős:** Niedermüller Péter polgármester

**Határidő:** 1.pont tekintetében 2024. november 20.

2.pont tekintetében 2025. február 15.

**III**.

**Budapest Főváros VII. kerület Erzsébetváros Önkormányzata Képviselő-testületének …../2024. (XI.20.) határozata a bölcsődék 2025. évi nyári nyitva tartásának rendjéről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. jóváhagyjaaz Önkormányzat fenntartásában működő Dob Bölcsőde 2025. július 1. - július 31., illetve a Lövölde Bölcsőde és a Városligeti Bölcsőde 2025. augusztus 1. – augusztus 31. közötti időszakban történő nyári zárva tartását.
2. felkéri a Polgármestert, hogy tájékoztassa a bölcsődék vezetőit a Képviselő-testület döntéséről.

**Felelős:** Niedermüller Péter polgármester

**Határidő:** 1.pont tekintetében 2024. november 20.

2.pont tekintetében 2025. február 15.

Budapest, 2024. október 29.

**Niedermüller Péter polgármester**

Melléklet:

Előterjesztés melléklete:

1. melléklet: Igazgatók kérelme a téli zárva tartásra vonatkozóan

2. melléklet: Igazgatók kérelme a nyári zárva tartásra vonatkozóan

3. melléklet: Igazgatói javaslat a bölcsődék nyári nyitvatartási rendjére vonatkozóan

Határozati javaslat melléklete:

1. melléklet: 2025. évre vonatkozó óvodai nyári nyitva tartás ütemezése