|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:** Javaslat a Polgármesteri Hivatalnál és az Erzsébetvárosi Rendészeti Igazgatóságnál foglalkoztatott köztisztviselők 2025. évre megállapított illetménykiegészítéséről szóló rendelet megalkotására

**Készítette:**

Batóné Dr. Mácsai Gyöngyvér

Jegyzői iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

2012. március 1. napja óta hatályban van a közszolgálati tisztviselőkről szóló 2011. évi CXCIX. törvény (a továbbiakban: Kttv.), mely kiterjed a helyi önkormányzat képviselő-testületének polgármesteri hivatala, valamint – többek között – Rendészeti Igazgatósága köztisztviselőjére és közszolgálati ügykezelőjének közszolgálati jogviszonyára.

A Kttv. 234. § (3) bekezdése szerint *„a helyi önkormányzat rendeletben egységesen valamennyi felsőfokú iskolai végzettségű köztisztviselőnek a tárgyévre illetménykiegészítést állapíthat meg, amelynek mértéke a köztisztviselő alapilletményének a) a vármegyei önkormányzatnál, a megyei jogú városnál legfeljebb 40%-a, b) községi önkormányzatnál legfeljebb 20%-a, az a) és b) pontban nem szereplő önkormányzatnál legfeljebb 30%-a.)”.*

A Kttv. 234. § (4) bekezdése szerint *„a helyi önkormányzat a (3) bekezdés szerint rendeletben illetménykiegészítést állapíthat meg egységesen valamennyi érettségi végzettségű köztisztviselőnek, amelynek mértéke legfeljebb 20%”.*

A Kttv. 234. § (6) bekezdése alapján *„a fővárosi kerületi, illetve a fővárosi önkormányzat illetménykiegészítésének megállapítására a (3) bekezdés a) pontját, illetve a (4) bekezdést kell alkalmazni”.*

Fentiek alapján az illetménykiegészítés mértékét a Képviselő-testületnek évente meg kell állapítania a tárgyévre vonatkozóan. Az illetménykiegészítés mértéke a korábbi szabályozáshoz képest nem változik, felsőfokú iskolai végzettségű köztisztviselő esetén a köztisztviselő alapilletményének legfeljebb 40 %-a, középfokú iskolai végzettségű köztisztviselő esetén az alapilletmény legfeljebb 20 %-a.

A Kttv-vel összefüggő átmeneti szabályokat tartalmazó 2012. évi V. törvény 17. §-a szerint „*a Kttv. 234. § (3)-(6) bekezdését azzal kell alkalmazni, hogy a köztisztviselőnek a Kttv. hatálybalépésekor érvényes illetménye nem csökkenthető oly módon, hogy ha a helyi önkormányzat csökkenti vagy megszünteti az illetménykiegészítést, annak a jogviszonynak a fennállásáig, amelyben a köztisztviselő számára az illetménykiegészítést megállapították*.” Ez azt jelenti, hogy a most elfogadni javasolt rendeletben meghatározott illetménykiegészítést, illetőleg a későbbi években meghatározásra kerülő illetménykiegészítést csak az új jogviszonyt létesített köztisztviselők esetében kell alkalmazni.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a csatolt rendelettervezet elfogadására.

**Hatásvizsgálat**

A Budapest Főváros VII. kerület Erzsébetvárosi Polgármesteri Hivatalnál és az Erzsébetvárosi Rendészeti Igazgatóságnál foglalkoztatott köztisztviselők 2025. évre megállapított illetménykiegészítéséről szóló önkormányzati rendelet megalkotásának várható hatásai a jogalkotásról szóló 2010. évi CXXX. törvény (Jat.) 17. §-a szerint:

**1. A jogszabály társadalmi, gazdasági, költségvetési hatásai**

Az új rendelet elfogadásának társadalmi, gazdasági, költségvetési hatásainincsenek.

**2. A jogszabály környezeti és egészségi következményei**

Az új rendelet elfogadásának környezeti és egészségi következményei nincsenek.

**3. A jogszabály adminisztratív terheket befolyásoló hatásai**

Az új rendelet megalkotása többlet adminisztratív terhet nem jelent.

**4. A jogszabály megalkotásának szükségessége, a jogalkotás elmaradásának várható következményei**

Az új rendelet megalkotása törvényi kötelezettség miatt minden évben szükséges, mivel ennek hiányában tárgyévre nem állapítható meg a tisztviselők illetménykiegészítése.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

Az új rendelet alkalmazása a jelenlegi szabályozáshoz képest többletszemélyi, szervezeti, tárgyi és pénzügyi feltételt nem igényel.

Budapest, 2024. november 4.

Niedermüller Péter

polgármester

Melléklet: Rendelettervezet a Polgármesteri Hivatalnál és az Erzsébetvárosi Közterület-felügyeletnél foglalkoztatott köztisztviselők 2025. évi illetménykiegészítéséről szóló önkormányzati rendelet megalkotására