|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:** Javaslat Budapest Főváros VII. kerület Erzsébetváros Önkormányzata Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) rendelete módosítására – a feladatellátási szerződések aktualizálására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

Az egészségügyi alapellátásról szóló 2015. évi CXXIII. törvény (továbbiakban: Egészségügyi törvény) 5. § (1) bekezdés a) pontja alapján a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról.

Budapest Főváros VII. kerület Erzsébetváros Önkormányzata 2024. szeptember 31. napjáig a Bischitz Johanna Integrált Humán Szolgáltató Központon keresztül feladatellátási szerződés alapján külső egészségügyi szolgáltató útján biztosította a felnőtt és a gyermek háziorvosi ügyeleti ellátást, ezzel mentesítve a háziorvosokat a feladat ellátása alól.

Az állam működését érintő egyes törvények módosításáról szóló 2024. évi XXIX. törvény 2024. október 1. napi hatállyal módosította az egészségügyi alapszolgáltatásokról való gondoskodás szabályait. Ezzel egyidejűleg szintén módosításra került az Egészségügyi törvény 6/A. §-a, mely szerint

*„****6/A. §*** *Az állami mentőszolgálat gondoskodik az egészségügyi alapellátáshoz kapcsolódó háziorvosi és házi gyermekorvosi ügyeleti ellátásról.”*

A fenti jogszabályváltozás okán 2024. október 1-től Önkormányzatunk nem biztosíthatja külső szolgáltatóval az egészségügyi ügyeleti ellátási feladatokat.

Tekintettel arra, hogy az ügyeleti ellátást Önkormányzatunk évek óta átvállalta a felnőtt háziorvosoktól és házi gyermekorvosoktól, az erre való utalás a velük kötött szerződések mindegyikében megtalálható, ezért esetükben a szerződések módosítását el kell végezni az alábbiak szerint:

A módosítások a hatályos Szerződés alábbi pontjait érintik:

***A Szerződésekben törlésre kerül a 3.1. és 4.17. pont:***

„*3.1.**Megbízó nyilatkozik az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet 7.§ (2) bekezdésének d) pontjának db) alpontja szerint, hogy jelen szerződés tartamára az ügyeleti feladatok ellátását - a Szolgáltató által ellátott körzet részére - más szolgáltatóval kötött szerződés alapján biztosítja, ezért Szolgáltató az ügyelet munkájában nem köteles részt venni, kivéve jelen szerződés 4.17. pontjában foglalt esetben.*„

„*4.17. Amennyiben a kerületben a felnőtt háziorvosi, vagy a házi gyermekorvosi ügyelet vis maior miatt bármikor, bármilyen okból ellátatlan marad, Szolgáltató kötelezettsége legfeljebb 30 nap időtartamig az ügyeletben való részvétel, melynek elszámolása iránt – a Finanszírozó által finanszírozott összeg és az Önkormányzat által biztosított kiegészítés terhére, arányosan megosztva azt az ügyeletet ellátó Szolgáltatók között – a Humán Szolgáltató intézkedik.*„

Ennek megfelelően a szerződésben a további szerkezeti elemek számozását módosítani szükséges.

***A Szerződésben a 4.13.1. pont módosításra kerül az alábbiak szerint:***

A

„ *4.13. Szolgáltató*

*4.13.1. Munkanapokon köteles a jelen szerződés elválaszthatatlan részét képező 1. számú mellékletben meghatározott rendelőben, a meghatározott rendelési napokon és rendelési időpontokban rendelést tartani.*„

***szövegrész helyébe az alábbi rendelkezés lép:***

„4.13.1 *Munkanaponként a háziorvosi szolgálat orvosa a 43/1999. (III. 3.) Korm. rendelet 7. § (2) bekezdés b) pontjában meghatározottak szerint napi 8 órában - beleértve a rendelési időt és a tanácsadás idejét is - az őt választó biztosítottak számára szolgáltatást nyújt, ide nem értve a keresőképtelenség, a hivatalos távollét, illetve a szabadság miatt szükségessé váló helyettesítés eseteit. A háziorvos, házi gyermekorvos köteles az 1. sz. mellékletben meghatározott rendelőben, a meghatározott rendelési napokon rendelést tartani, a rendelési időn kívül napi négy órában az 1. sz melléklet szerinti időpontokban az 1. sz. mellékletben feltüntetett telefonszámon a betegek kezdeményezhetik a háziorvosi szolgáltatás igénybevételét.”*

***A szerződés 4.1. pontja az alábbi új alpontokkal kerül kiegészítésre:***

„4.1.6. az önálló orvosi tevékenységről szóló 2000. II. évi törvény végrehajtásáról szóló 313/2011. (XII. 23.) Korm. rendelet;

4.1.7. az egészségügyi ellátás folyamatos működtetésének egyes szervezési kérdéseiről 47/2004. (V. 11.) EszCsM rendelet.”

A szerződések 1. számú mellékletei kiegészülnek a rendelési időn kívüli munkaidő (rendelkezésre állási idő), valamint az ezen idő alatt a betegek által hívható telefonszám feltüntetésével.

Tekintettel arra, hogy a háziorvosokkal kötött egészségügyi feladatok ellátására kötött szerződés törzsszövegét a Budapest Főváros VII. kerület Erzsébetváros Önkormányzata Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) rendelet (továbbiakban: Rendelet) 6. számú melléklete tartalmazza, ezért a módosításokat a Rendelet mellékletének módosításával lehet elvégezni.

A rendeletmódosítás elfogadásával egyidejűleg ezért szükséges döntést hozni a háziorvosokkal kötött szerződések módosításáról is.

A szerződésmódosítások jóváhagyásához szükséges, hogy a Képviselő-testület ideiglenesen visszavegye a 338/2015. (VI.24.) határozatával a Művelődési, Kulturális és Szociális Bizottság hatáskörébe utalt mindazon - háziorvosi, házi gyermekorvosi ellátás és a fogorvosi alapellátás körébe tartozó döntések meghozatalával kapcsolatos - hatáskörét, melyet jogszabály nem utal a Képviselő- testület kizárólagos hatáskörébe. E körbe tartozik a háziorvosi, gyermek háziorvosi alapellátást nyújtó egészségügyi szolgáltatókkal kötött feladat-ellátási szerződésének jóváhagyása is.

Tájékoztatom a Tisztelt Képviselő-testületet, hogy a jogszabályváltozás miatt Budapest Főváros Kormányhivatala VI. kerületi Hivatala Népegészségügyi Osztálya hivatalból már megkezdte a háziorvosok működési engedélyének módosítását az ügyeleti ellátás vonatkozásában.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Fentiekre tekintettel kérem a Tisztelt Képviselő-testületet, hogy a rendelet módosítására vonatkozó döntés meghozatala mellett a határozati javaslatokról is dönteni szíveskedjenek.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének az egészségügyi alapellátásról és körzeteinek kialakításáról szóló 19/2013. (IV. 30.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A Rendelet módosításának társadalmi, gazdasági, költségvetési hatása nincs.

**2. A jogszabály környezeti és egészségi következményei**

A Rendelet végrehajtásának nincs a környezetre vagy az egészségre gyakorolt közvetlen hatása.

**3. A jogszabály adminisztratív terheket befolyásoló hatásai**

A Rendelet módosítása nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A jogalkotás szükségességét indokolja, hogy az egészségügyi alapellátást végző egészségügyi szolgáltatók hatályos ellátási és használati szerződésében rögzítve van, hogy ügyeleti ellátásra nem kötelezettek, erre azonban felsőbb jogszabály alapján már nincs lehetőség, ezért a szerződéseket a hatályos jogszabályi környezethez szükséges igazítani.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás többlettárgyi feltételt, valamint többlet pénzügyi forrást 2024. évben nem igényel.

**HATÁROZATI JAVASLATOK**

**I.**

**Budapest Főváros VII. kerület Erzsébetváros Önkormányzata Képviselő-testületének …/2024. (XI. 20.) határozata a Művelődési, Kulturális és Szociális Bizottság részére biztosított hatáskör ideiglenes visszavételről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a 338/2015. (VI.24.) határozatával a Művelődési, Kulturális és Szociális Bizottság hatáskörébe utalt mindazon - háziorvosi, házi gyermekorvosi ellátás és a fogorvosi alapellátás körébe tartozó döntések meghozatalával kapcsolatos - hatáskörét, melyet jogszabály nem utal a Képviselő- testület kizárólagos hatáskörébe, jelen döntésével, az érintett egészségügyi alapellátást biztosító egészségügyi szolgáltatók egészségügyi ellátási és használati szerződéseinek módosításáról szóló döntés tekintetében ideiglenesen visszaveszi.

**Határidő:** 2024. november 20.

**Felelős:** Niedermüller Péter polgármester

**II.**

**Budapest Főváros VII. kerület Erzsébetváros Önkormányzata Képviselő-testületének …/2024. (XI. 20.) határozata az egészségügyi alapellátás biztosítására, az egészségügyi szolgáltatókkal kötött egészségügyi feladat ellátási szerződések módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. Budapest Főváros VII. kerület Erzsébetváros Önkormányzata közigazgatási területén működő, területi ellátási kötelezettséggel rendelkező, egészészségügyi alapellátást biztosító egészségügyi szolgáltatókkal kötött egészségügyi feladat-ellátási és használati szerződéseket az egészségügyi alapellátásról és körzeteinek kialakításáról szóló, 19/2013. (IV. 30.) önkormányzati rendelet módosított 6. számú melléklete szerinti tartalommal módosítja azzal, hogy a praxisközösség típusára vonatkozó 4.4.1. pont is módosítható, amennyiben a háziorvos jelzi, hogy annak típusában a legutolsó szerződésmódosítás dátuma óta változás állt be.

2. felkéri a Polgármestert a módosító, valamint a módosításokkal egységes szerkezetbe foglalt egészségügyi feladat-ellátási szerződések aláírására.

**Határidő:** 1. pont tekintetében 2024. november 20.

2. pont tekintetében 2025. január 31.

**Felelős:** Niedermüller Péter polgármester

Budapest, 2024. november 4.

**Niedermüller Péter**

polgármester

Az előterjesztés melléklete:

Rendelet-tervezet a az egészségügyi alapellátásról és körzeteinek kialakításáról szóló 19/2013. (IV.30.) rendelet módosítására, és annak melléklete