|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:** Javaslat az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásáról szóló 14/2022. (IV.13.) önkormányzati rendelet módosítására – a támogatási összeg emelésére, fogalmi pontosításra vonatkozóan

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásáról szóló 14/2022. (IV.13.) önkormányzati rendeletet azzal a céllal alkotta meg a Képviselő-testület, hogy a *művészeti és sport támogatás keretében* hozzájáruljon az erzsébetvárosi fiatalok tartalmas szabadidő eltöltéséhez, a testi és mentális egészségük megőrzéséhez a kérelmet benyújtó fiatal tehetségétől, képességeitől, készségeitől függetlenül, valamint a *fiatal tehetségek támogatása keretében* a nemzetközi szinten kimagasló eredményeket felmutató fiataloknak segítséget nyújtson a szakmai előmenetelük támogatása érdekében.

A művészeti és sport támogatásként évente 60.000 Ft összegű támogatást igényelhetnek az Erzsébetvárosban lakóhellyel rendelkező és életvitelszerűen itt élő általános és középiskolás fiatalok, tanórán kívüli művészeti vagy sport foglalkozáson való részvételhez, művészeti eszközök megvásárlásához. A támogatás egyetlen további feltétele egy igazolás vagy befogadó nyilatkozat sport vagy művészeti foglalkozást nyújtó intézmény részéről. A támogatás minden év március 1. – október 31. közötti időszakban vehető igénybe és 10 hónap alatt használható fel.

A művészeti és sport támogatást körülbelül 35-40 fiatal veszi igénybe évente, amely nagy segítséget jelent a családok számára a 10.000 Ft feletti havi tagdíjak kifizetésében. A támogatás átlagosan 4-6 havi tagdíjat fedez, de hangszer és kiegészítő eszközök beszerzéséhez is érkeznek kérelmek.

A támogatás összegét legutóbb 2023. májusában emelte meg a Képviselő-testület 50.000 Ft-ról 60.000 Ft-ra. **Az árak folyamatos emelkedésére tekintettel javaslom a támogatás összegét 70.000 Ft-ra megemelni, amelyet 2025. március 1-jétől igényelhetnek majd a fiatalok**. A költségvetési igényét tekintve az emelés várhatóan 400.000 Ft-os többlet kiadást jelent az Önkormányzat számára, amelyhez az idei évi felhasználást alapul véve – beleszámolva a tehetséges fiatalok támogatását is - nem szükséges az idei évi költségvetési keretnél (4.000.000 Ft) több forrást biztosítani a 2025. évi költségvetésben.

A támogatás nyújtásához az önkormányzat támogatási szerződést köt az igénylőkkel, a támogatás felhasználásáról számlával vagy egyéb bizonylattal alátámasztott elszámolást kell benyújtani az államháztartásról szóló jogszabályoknak megfelelően. Az elmúlt időszak tapasztalatai alapján elmondható, hogy a szülők időnként nehézségekbe ütköznek a számla kérése során, így előfordult, hogy az egyesületek számlázási gyakorlata miatt késve vagy utólag kapták meg a számlát, amely miatt nem tudták maradéktalanul teljesíteni a támogatási szerződésben foglalt szigorú feltételeket, azonban az elszámolásból megállapítható volt, hogy a támogatást valóban arra a célra használták fel, amelyre igényelték. Az ilyen csekély hiányosságot tartalmazó elszámolások esetén – mint a támogatói döntés meghozatalának jogosultja – a szakiroda javaslata alapján jóváhagytam az elszámolás elfogadását, azonban **javaslom, hogy az elszámolások esetén a méltányosság gyakorlásának feltételeit a rendeleti szabályozás is tartalmazza**, amelyre a rendelet tervezetben javaslatot teszek.

A rendelet tervezet ezen kívül magasabb jogszabálynak történő megfelelés és kisebb fogalmi pontosítás miatti módosítást tartalmaz.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelet tervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásáról szóló 14/2022. (IV.13.) önkormányzati rendelete módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítás társadalmi hatása abban mérhető, hogy a támogatási összeg emelése folytán a családok anyagi terhei csökkennek, a költségvetési hatás a többlet támogatások tekintetében minimális, gazdasági hatása nincs.

1. **A jogszabály környezeti és egészségi következményei**

A rendelet módosításának környezeti, egészségi hatása nincs.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A szükséges személyi, szervezeti, tárgyi és pénzügyi feltételek rendelkezésre állnak.

1. **A jogszabály adminisztratív terheket befolyásoló hatásai**

A rendelet módosításának nincsenek adminisztratív terheket befolyásoló hatása.

1. **A jogszabály megalkotásának szükségessége, a jogalkotás elmaradásának várható következményei**

A rendelet módosítását a nemzeti köznevelésről szóló 2011. évi CXC. törvény rendelkezéseinek való megfelelőség is indokolja a tanulói jogviszony igazolása tekintetében.

Budapest, 2024. október 29.

Niedermüller Péter

polgármester

**Melléklet**:

Rendelettervezet az erzsébetvárosi fiatalok részére nyújtott művészeti és sport támogatásokról, valamint az erzsébetvárosi fiatal tehetségek támogatásáról szóló 14/2022. (IV.13.) önkormányzati rendelet módosításához