|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:**  Javaslat Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) rendelet módosítására – a jogharmonizáció biztosítására, a díjtételek módosítására

**Készítette:**

Sólyom Benedek DLA

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

2024. október 1-jével hatályba lépett a magyar építészetről szóló 2023. évi C. törvény (a továbbiakban: Méptv.), az épített környezet alakításáról és védelméről szóló 1997. évi LVIII. törvény (a továbbiakban: Étv.) pedig ugyanekkor hatályát vesztette. Továbbá 2025. január 1-jével hatályon kívül helyezésre kerül az országos településrendezési és építési követelményekről szóló 253/1997. (XII. 20.) Kormányrendelet (a továbbiakban: OTÉK). A jogharmonizáció biztosítása miatt szükséges Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) rendelete módosítása.

Az elmúlt időszakban az építési költségek jelentősen emelkedtek, ami azt jelenti, hogy a ténylegesen megépített parkolóhelyek költsége is jelentősen emelkedett. A parkolóhely megváltások díjának emelése ezzel indokolható.

A területi megosztás figyelembe veszi azt, hogy a belsőbb városszövetben még inkább problémás és így drágább is a parkolóhelyek megépítése.

Szükséges továbbá a szabályozás pontosítása annak érdekében, hogy Budapest Főváros VII. kerület Erzsébetváros Önkormányzata Képviselő-testületének az Erzsébetváros Építési Szabályzatáról szóló, 25/2018 (XII.21) számú rendeletében (a továbbiakban: EÉSZ) a járművek elhelyezésére vonatkozóan meghatározott szabályok és célok maradéktalanul érvényesüljenek, az indokolt kedvezmények igénybevétele pedig megfelelően szabályozott, illetve a vállalt kötelezettségek teljesítésének elmulasztása megfelelően szankcionálható legyen.

A módosítás általános célja az Önkormányzat parkolóhely-megváltással és közcélú parkolóhelyek létesítésével kapcsolatos pénzügyi és egyéb érdekeinek hatékonyabb védelme. A változtatások korlátozni kívánják ezen kivételes lehetőségek pusztán rövid távú gazdaságossági megfontolásból történő alkalmazásának lehetőségét, anélkül, hogy ez az érintett építési beruházások megvalósítását ellehetetlenítenék.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására, valamint a rendelet-tervezet elfogadására.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendeletmódosítás a társadalomra pozitív hatást fejt ki, hiszen az épített környezet minősége és a szabályozás átláthatósága javul. A módosítások gazdasági, költségvetési vonzattal járnak, a parkolóhely-megváltásból származó bevételek felhasználási köre bővül.

1. **A jogszabály környezeti és egészségügyi következményei**

A rendeletmódosítás környezeti és egészségügyi következménnyel nem jár.

1. **A jogszabály adminisztratív terheket befolyásoló hatásai**

A rendeletmódosítás elfogadása az adminisztratív feladatok bővülésével jár, mely feladat előkészítése a parkolóhely-megváltással kapcsolatos eljárásokat koordináló Főépítészi és Vagyongazdálkodási Iroda hatásköre.

1. **A jogszabály megalkotásának szükségessége, a jogalkotás elmaradásának várható következményei**

A fejlődésre irányuló intézkedés az érintett lakosság védelmére szolgál azzal, hogy átláthatóbb, ügyfélbarátabb ügyintézést segít elő, továbbá a módosítás elősegítheti a kerületi épületállomány további megújulását.

A rendelet módosítása szükséges a jogharmonizáció megteremtése érdekében, a módosítás elmaradása jogsértést okoz.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás elfogadása esetén a módosított rendelet alkalmazására a Főépítészi és Vagyongazdálkodási Irodán a személyi, szervezeti és tárgyi feltételek biztosítottak. A rendelettervezet alkalmazása nem jár pénzügyi vonzattal.

Budapest, 2024. november 05.

**Niedermüller Péter**

polgármester

**Melléklet**:

Rendelettervezet a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet módosítására és annak mellékletei