|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:** Javaslat Budapest Főváros VII. Kerület Erzsébetváros Önkormányzatának Képviselő-testülete helyi adórendeleteinek felülvizsgálatára és módosítására – az adó mértékének meghatározására

**Készítette:**

Macherné Dr. Sebők Irén

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Budapest Főváros VII. Kerület Erzsébetváros Önkormányzata (továbbiakban: Erzsébetvárosi Önkormányzat) a helyi adók körében 1996-ban bevezette az építményadót, 2001-ben a telekadót, 2011-től pedig az idegenforgalmi adót.

Az adó mértékére a helyi adókról szóló 1990. évi C. törvény (továbbiakban: Htv.) jelenleg hatályos 6. §c) pontja tartalmaz rendelkezést, mely szerint:

Az önkormányzat adómegállapítási joga arra terjed ki, hogy

*„c) az adó mértékét az e törvényben meghatározott felső határokra, illetőleg a 16. § a) pontjában, a 22. § a) pontjában, a 26. §-ában, a 33. §-ának a) pontjában meghatározott felső határoknak 2005. évre a KSH által 2003. évre vonatkozóan közzétett fogyasztói árszínvonal-változással, 2006. évtől pedig a 2003. évre és az adóévet megelőző második évig eltelt évek fogyasztói árszínvonal változásai szorzatával növelt összegére (a felső határ és a felső határ növelt összege együtt: adómaximum) figyelemmel – megállapítsa.*

*A Htv. 7. § c) pontja értelmében az önkormányzat adómegállapítási jogát korlátozza az, hogy az általa bevezetett adó mértékeként nem állapíthat meg többet az adómaximumnál.”*

A Pénzügyminisztérium Jövedelemadók és Járulékok Főosztály 2024 októberében arról tájékoztatta az önkormányzatokat, hogy a KSH által közzétett fogyasztói árszínvonal-változás mértéke alapján 2025. január 1-jétől az építményadó, telekadó, magánszemély kommunális adója, továbbá tartózkodás után fizetendő idegenforgalmi adó adómaximuma az alábbiak szerint változik:

*Építményadó: 2950,1 Ft/m2*

*Telekadó: 536,4 Ft/m2*

A számításoknál és az önkormányzati adórendeletekben rögzített adómérték megállapítása során figyelemmel kell lenni arra, hogy a Htv. értelmében „felfelé kerekítésre” nincs lehetőség és az adót forintban lehet megfizetni.

**Építményadó**

Az építményadó általános mértéke 2024. január 1. óta 2.500 Ft/m2 .

A Htv. 7. § g) pontja alapján az önkormányzat adómegállapítási jogát korlátozza az, hogy:

*„az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének,”*

2025. január 1. napjától – a fent meghatározott elvek figyelembevétele mentén - az építményadó általános mértékét 2900,- Ft/m2 –ben javasoljuk meghatározni.

A tapasztalatok alapján a szabályozás szerkezetében (kedvezményes mértékek, mentességek) alapvető változtatást nem javaslunk.

Változatlanul az eddigi kedvezményes adómértéket javasoljuk megtartani (1.000 Ft/m2) a magánszemély adóalanyok társas (terem) garázsban lévő gépjárműtárolója esetén.

Továbbra is indokolt fenntartani magánszemélyek lakásingatlanai esetében az építményadó alóli 100 %-os mentességet, amennyiben a lakást a magánszemély tulajdonos vagy annak PTK szerinti közeli hozzátartozója ténylegesen, életvitelszerű lakhatás céljára használja.

**Telekadó**

A telekadó 2024. január 1. óta 450 Ft/m2 , melynek mértékét 2025. január 1. napjától 520,- Ft/m2–re javasoljuk emelni.

A telekadó helyi szabályozása 2018. évben a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének megfelelően került kialakításra. A szabályozás szerkezetében változtatást nem javaslunk. Az adómérték emelése az adózók teherviselési képességét jelentősen nem befolyásolja.

A helyi adókról szóló 1990. évi C. törvény 1.§ (1) és (2) bekezdése alapján a fővárosi kerületi önkormányzat képviselő-testülete rendelettel az önkormányzat illetékességi területén helyi adókat vezethet be. A főváros esetében az építményadót és a telekadót a kerületi önkormányzat, a helyi iparűzési adót a fővárosi önkormányzat jogosult bevezetni.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására, a rendelet-tervezet elfogadására.

**Hatásvizsgálat**

Az építmény, telek és idegenforgalmi adóról szólóönkormányzati rendeletek módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

1. **A jogszabály társadalmi, gazdasági, költségvetési hatásai**

A rendelet-tervezet megfelel a helyi sajátosságoknak, az Önkormányzat részére kedvező gazdasági hatással jár, az adóalanyok széles körét érintően az adóalanyok teherviselő képességét jelentősen nem terheli.

1. **A jogszabály környezeti és egészségi következményei**

A rendelet-tervezetnek környezeti és egészségügyi következményei nincsenek.

1. **A jogszabály adminisztratív terheket befolyásoló hatásai**

A rendelet-módosítást követően az építményadó és telekadó kötelezetteknek új határozatot kell küldeni.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosítás elmaradása jogszabálysértést nem okoz.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

Az új rendelet alkalmazásához a személyi és tárgyi feltételek rendelkezésre állnak, a pénzügyi feltételek a költségvetésben biztosítottak.

Budapest, 2024. november 4.

Niedermüller Péter

polgármester

Melléklet:

* Rendelet tervezet az építményadóról szóló 12/1996. (IV.26.), valamint a telekadóról szóló 16/2001. (IV.20.) önkormányzati rendeletek módosítására
* A Pénzügyminisztérium tájékoztató levele az önkormányzati adóhatóságok és a fővárosi, vármegyei kormányhivatalok részére az egyes tételes helyi adómértékek valorizációjáról 2025. január 1-jétől