|  |
| --- |
| **Budapest Főváros VII. Kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Városüzemeltetési Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület** **2024. november 20-ai rendes ülésére**

|  |  |
| --- | --- |
| **Tárgy:** | Javaslat a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A szomszédjogok és a tulajdonjog korlátainak különös szabályairól szóló 2013. évi CLXXIV. törvény 2024. évi módosítása a reklámcélú hasznosítási jog gyakorlásával igénybe vett légi teret kiemeli a közterület fogalmi köréből, mely rendelkezéseket figyelembe véve szükségessé vált a megfelelő jogharmonizáció, azaz a fentebb részletezett közterület-használat helyi szabályozás hatálya alól történő kivétele.

Ezen felül, különös tekintettel arra, hogy a közterület használata minden helyben élőt, az itt munkát végző vállalkozásokat, a gyalogos- és gépjárműforgalmat is érinti, az Önkormányzat folyamatosan figyelemmel kíséri a természetes folyamatokat, illetve a hatósági eljárások során megszerzett tapasztalatokat, ennek megfelelően a rendelet módosítására irányuló javaslat tartalmazza több, már meglévő rendelkezés, úgy mint pl. a társasházak részére nyújtandó, vissza nem térintendő támogatás, településrendezési szerződés pontosítását, vagy az elmúlt években több vitás helyzetet eredményező fogalom, úgy mint pl. a nem az Önkormányzat tulajdonában található közterületek, és a közterület rendeltetésszerű, de a közterület tulajdonosának érdekeit nem csorbító használat fogalmának, a közterület-használat méretének számítási módjának, illetve a bejelentéshez kötött közterület-használat e-mail útján történő benyújtásának egyértelműsítését.

A jelen rendelettervezet alapján az elsősorban kulturális vagy ismeretterjesztő, de nem a hét minden napján tartott rendezvények részére hosszabb távon is a közterület használatának biztosítására, illetve elsősorban az ünnepekhez kapcsolódóan külön bizottsági döntés nélkül három nap helyett öt nap időtartamra szóló, kereskedelmi tevékenységhez kötődő közterület-használati engedély kiadására teszek javaslatot.

Szintén javaslatot teszek a jelen rendelettervezetben – a gyalogosforgalom akadálytalan biztosítását is előtérbe helyezve – a vendéglátó üzletek elé külön engedély nélkül kihelyezhető hamutartó edények méretére vonatkozóan, ami így pontosabb, az eddigieknél szűkebb keretek közé kerülne behatárolásra. Ezzel együtt a közterületen elhelyezni kívánt vendéglátó teraszok legkisebb, járda szélességében meghatározott mérete egy méterről 60 centiméterre kerülne csökkentésre, amely lehetőséget adna a keskenyebb járdaszakaszokon is teraszok szabályos kialakítására.

A rendelettervezet alapján a közterület eredeti állapotának élet- és balesetveszély, vagy jelentős anyagi kár, a közrend, közbiztonság, a közterület rendje okán történő visszaállítása tekintetében mind az önkormányzati hatóság, mind a közterület-felügyelet munkáját elősegítő pontosításra, és ezzel együtt a végrehajtási eljárás és a várható jogkövető magatartás elősegítését szolgáló módosításra kerülne sor.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

**Hatásvizsgálat**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása minimális, a rendelettervezet szerint javasolt egyes módosításoktól a társadalmi bizalom növekedése, valamint a településen található vállalkozások gazdasági stabilizációja várható.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei nincsenek.

**3. A jogszabály adminisztratív terheket befolyásoló hatásai**

A rendelet hatálybalépésével az adminisztratív terhek nem változnak.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotását elsősorban a magasabb szintű jogszabályban meghatározott rendelkezésekhez kötődő jogharmonizáció, másodsorban a módosítandó rendeletben meghatározott szabályozások, fogalmak pontosítása, harmadsorban pedig a helyi viszonyokhoz való folyamatos alkalmazkodás, azokra való reagálás indokolja. A jogalkotás elmaradása a magasabb szintű jogszabályban foglalt rendelkezésekkel való ellentétes helyi szabályozás fenntartásához vezethet.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

Budapest, 2024. október 31.

**Niedermüller Péter**

**polgármester**

Mellékletek:

* Rendelettervezet a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására
* Budapest Főváros Kormányhivatalának BP/2800/00415-2/2024. számú tájékoztatása