|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

|  |  |
| --- | --- |
| **Tárgy:** | Javaslat tulajdonosi döntés meghozatalára az Erzsébetváros Nonprofit Kft., az Erzsébetvárosi Piacüzemeltetési Nonprofit Kft. és az AKÁCFA UDVAR Nonprofit Kft. EVIN Nonprofit Zrt.-be történő beolvadása tárgyában |

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához minősített szavazattöbbség szükséges.**

**Tisztelt Képviselő-testület!**

A 2019-es önkormányzati választásokat követően Budapest Főváros VII. kerület Erzsébetváros Önkormányzata (a továbbiakban: Önkormányzat) célul tűzte ki a kötelező és/vagy önként vállalt önkormányzati feladatellátás érdekében alapított gazdasági társaságok hatékony működésének megvalósítását, a társaságok párhuzamos funkcióinak megszüntetését, működésük optimalizációját és ennek érdekében ezek közös irányítás alá vonását.

Ennek első lépéseként a Képviselő-testület 62/2020. (II.19.) határozata alapján az EVIN Erzsébetvárosi Ingatlangazálkodási Nonprofit Zártkörűen Működő Részvénytársaság (a továbbiakban: EVIN Nonprofit Zrt.) átvette az Erzsébetvárosi Üzemeltetési és Ingatlanfejlesztési Korlátolt Felelősségű Társaság. feladatait, egyúttal a Képviselő-testület döntött annak jogutód nélküli megszűnéséről.

Az integrációs folyamat következő lépéseként a Képviselő-testület 293/2023. (IX.20.) határozatával hozzájárult az Erzsébetvárosi Szolgáltató Nonprofit Korlátolt Felelősségű Társaságnak (a továbbiakban: Erzsébetvárosi Szolgáltató Nonprofit Kft.) az EVIN Nonprofit Zrt.-vel történő egyesüléséhez oly módon, hogy az Erzsébetvárosi Szolgáltató Nonprofit Kft. 2023. december 31-én beolvadt az EVIN Nonprofit Zrt.-be. Ennek eredményeképpen a korábban külön társaságban folytatott társasházkezelés, 2024. január 1-től az EVIN Nonprofit Zrt.-ben önálló üzletágként működik tovább.

Az Önkormányzat célkitűzései és az EVIN Nonprofit Zrt. által ezen célok elérése érdekében megfogalmazott javaslatok alapján, a munkafolyamatok egy szervezetben történő újraegyesítése és a szolgáltató tevékenység hatékonyságának optimalizálása érdekében, következő lépésként a jelen előterjesztés keretében javaslatot teszek az Erzsébetváros Fejlesztési és Beruházási Nonprofit Korlátolt Felelősségű Társaságnak (továbbiakban: Erzsébetváros Noprofit Kft.), az Erzsébetvárosi Piacüzemeltetési Nonprofit Korlátolt Felelősségű Társaságnak (a továbbiakban: Erzsébetvárosi Piacüzemeltetési Nonprofit Kft.) és az AKÁCFA UDVAR Építőipari és Ingatlanforgalmazó Nonprofit Korlátolt Felelősségű Társaságnak (a továbbiakban: AKÁCFA UDVAR Nonprofit Kft.) az EVIN Nonprofit Zrt.-vel történő integrációjára (beolvadására) és ágazataként történő működtetésére.

*Az átalakítás célja, hogy biztosítható legyen az egységes stratégiai irányítás és kontroll, megvalósulhasson az ezen célra rendelt önkormányzati vagyon vállalkozói szemléletű kezelése annak érdekében, hogy javuljon az önikormányzati gazdasági társaságok szolgáltatási és közszolgáltatási színvonala.*

Álláspontunk szerint a beolvadás hosszú távú megoldást jelent a jelenleg külön-külön gazdasági táraságokban elvégzett közfeladatok ágazati struktúrában történő, racionalizált költségű ellátására, illetve az eredményesség növelésére. A Társaság feladatainak az EVIN Nonprofit Zrt. vállalatirányítási rendszerébe történő integrálása és a munkavállalók „átvétele” megoldást jelent az átlátható, egységes szabályzati rendszerben való professzionális működésre, a feladatellátás racionalizálására és a feladatellátásra nyújtott tulajdonosi pénzeszközök egyszerűbb felhasználására és elszámolására.

Beolvadás esetében a beolvadó Társaság vagyona, valamennyi jogosultsága és kötelezettsége a korábban is létező átvevő (jogutód) társaságra száll át, beolvadásnál a beolvadó jogi személy szűnik meg, általános jogutódja az egyesülésben részt vevő másik jogi személy. Az átalakulás során számos határidőre kell figyelemmel lenni, a folyamat előreláthatólag 6-12 hónapot vesz igénybe. Bár maga a folyamat időigényes, pozitív körülményként értékelendő, hogy bizonyos törvényi előírásoknak való megfelelés esetén a társasági vagyon átvitele adó- és illetékmentes.

Az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény 2. § (2) bekezdése alapján az integrációban résztvevő társaságok felügyelőbizottságai a társaságok ügyvezetéseinek előterjesztése alapján, az átalakulás kérdését tárgyalták és véleményezték. A felügyelőbizottságok véleményét az előterjesztés mellékletei tartalmazzák. (1-4. számú mellékletek)

Az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény alapján a beolvadási folyamat megindításának első feltétele a Képviselő-testület által meghozott határozat, amelyben a beolvadás elvi jóváhagyása mellett meghatározásra kerül a vagyonmérleg-és vagyonleltár tervezetek fordulónapja és kijelölésre kerül az eljáró könyvvizsgáló személye. Szükséges továbbá a jogi személy ügyvezetésének megbízása az átalakulási terv, valamint az átalakulási döntés meghozatalához szükséges egyéb - jogszabály által meghatározott, vagy a döntéshozó szerv által előírt - okiratok elkészítésével.

Ha az egyesülésben részt vevő jogi személyek mindegyike határoz az egyesülés kezdeményezéséről, az ügyvezetéseik kötelesek az átalakulási tervnek megfelelő tartalommal közös egyesülési tervet készíteni, amelynek tartalmaznia kell valamennyi részt vevő jogi személy vagyonmérleg-tervezetét, valamint az egyesüléssel létrejövő jogi személy nyitó vagyonmérleg-tervezetét. Az egyesülésben részt vevő jogi személyek az egyesülési terv elfogadásáról külön-külön döntenek. Az egyesülési tervet akkor kell elfogadottnak tekinteni, ha azt az egyesülésben részt vevő valamennyi jogi személy elfogadta.

Kérjük, hogy a Tisztelt Képviselő-testület az Erzsébetváros Nonprofit Kft. (székhely: 1076 Budapest, Garay utca 5. 1. em. 119., cégjegyzékszám: Cg. 01-09-164125, adószám: 10740398-2-42), az Erzsébetvárosi Piacüzemeltetési Nonprofit Kft. (cégjegyzékszám: Cg.01-09-298784, székhely: 1072 Budapest, Akácfa utca 42-48., adószám: 25962415-2-42) és az AKÁCFA UDVAR Nonprofit Kft. (székhely: 1073 Budapest, Akácfa utca 61., cégjegyzékszám: Cg. 01-09-893870, adószám: 14211447-2-42) EVIN Nonprofit Zrt.-be (székhely: 1071 Budapest, Damjanich u. 12., cégjegyzékszám: Cg. 01-10-043258, adószám: 12194528-2-42) történő beolvadását jóváhagyni, a vagyonmérleg-tervezetek és vagyonleltár-tervezetek fordulónapját meghatározni, az eljáró könyvvizsgáló személyét kijelölni, illetve az EVIN Nonprofit Zrt. ügyvezetését az átalakulási terv, valamint az átalakulási döntés meghozatalához szükséges valamennyi egyéb okirat elkészítésével megbízni szíveskedjen.

A Képviselő-testület döntési hatásköre a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) önkormányzati rendelet (a továbbiakban Rendelet) 5. § (2) bekezdésén és 15. § (2) bekezdésén alapul.

***A Rendelet 5. § (2) bekezdése értelmében***

*(2) A Képviselő-testület gyakorolja a tulajdonosi jogokat*

*a) a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24.§ (2) bekezdése szerinti ún. nem nevesített tulajdonosi nyilatkozatok megtételét) esetében;*

***A Rendelet 15. § (2) bekezdése értelmében***

*A Képviselő-testület dönt*

*a) gazdasági társaság alapításáról és megszüntetéséről,*

*b) gazdasági társaságban történő tulajdonszerzésről,*

*c) a 100%-ban az Önkormányzat közvetlen tulajdonában lévő gazdasági társaság, illetve annak közvetlen 100%-os tulajdonában álló gazdasági társaság vezető tisztségviselőinek, felügyelő bizottsága tagjainak, kinevezéséről és felmentéséről, valamint díjazásuk megállapításáról,*

*d) a 100%-ban az Önkormányzat közvetlen tulajdonában lévő gazdasági társaság, könyvvizsgálójának kinevezéséről és felmentéséről, valamint díjazása megállapításáról,*

*e) a 100%-ban az Önkormányzat közvetlen tulajdonában álló gazdasági társaság egyszemélyes gazdasági társasága létrehozásának, megszüntetésének, átalakulásának előzetes jóváhagyásáról,*

*f)a gazdasági társaságok számviteli törvény szerinti éves beszámolójának jóváhagyásáról.*

**A Polgári Törvénykönyvről szóló 2013. évi V. törvény 3:109. § (4) bekezdése szerint az „Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá”*.***

A fent leírtak és a jogszabályi hivatkozások alapján kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (XI.20.) határozata az Erzsébetváros Nonprofit Kft.-nek, az Erzsébetvárosi Piacüzemeltetési Nonprofit Kft.-nek és az AKÁCFA UDVAR Nonprofit Kft.-nek az EVIN Nonprofit Zrt.-be történő beolvadása tárgyában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul az Erzsébetváros Nonprofit Kft. (székhely: 1076 Budapest, Garay utca 5. 1. em. 119., cégjegyzékszám: Cg. 01-09-164125, adószám: 10740398-2-42), az Erzsébetvárosi Piacüzemeltetési Nonprofit Kft. (cégjegyzékszám: Cg.01-09-298784, székhely: 1072 Budapest, Akácfa utca 42-48., adószám: 25962415-2-42) és az AKÁCFA UDVAR Nonprofit Kft. (székhely: 1073 Budapest, Akácfa utca 61., cégjegyzékszám: Cg. 01-09-893870, adószám: 14211447-2-42) EVIN Nonprofit Zrt.-vel (székhely: 1071 Budapest, Damjanich u. 12., cégjegyzékszám: Cg. 01-10-043258, adószám: 12194528-2-42) történő egyesüléséhez olymódon, hogy az Erzsébetváros Nonprofit Kft, az Erzsébetvárosi Piacüzemeltetési Nonprofit Kft. és az AKÁCFA UDVAR Nonprofit Kft. beolvad az EVIN Nonprofit Zrt-be;
2. az Erzsébetváros Nonprofit Kft., az Erzsébetvárosi Piacüzemeltetési Nonprofit Kft. és az AKÁCFA UDVAR Nonprofit Kft. – az EVIN Nonprofit Zrt.-be történő beolvadás folytán – jogutódlással megszűnik, a továbbiakban a jogutód cégformájának megfelelő zártkörűen működő nonprofit részvénytársaságként működik tovább;
3. a vagyonmérleg-tervezetek és a vagyonleltár-tervezetek fordulónapját 2024. december 31. napjában határozza meg;
4. az átalakulással kapcsolatos vagyonmérleg-tervezetek és vagyonleltár-tervezetek könyvvizsgálói ellenőrzési feladatainak ellátásával az Avizó Gold Könyvvizsgáló és Adószakértő Kft.-t (cégjegyzékszám: 01-09-567134; székhely: 1143 Budapest, Hungária krt. 80/A 1. em. 3.; nyilvántartásba-vételi szám: MKVK 000854; képviselő és személyében felelős könyvvizsgáló: Majorné dr. Lövei Judit Klára (MKVK tagsági igazolvány száma: 001803) bízza meg;
5. megbízza az EVIN Nonprofit Zrt. vezérigazgatóját az átalakulási terv, valamint az átalakulási döntés meghozatalához szükséges valamennyi okirat elkészítésével és a Fővárosi Törvényszékhez, mint cégbírósághoz történő benyújtásával.

**Felelős:** 1-4. pont tekintetében:Niedermüller Péter polgármester

5. pont tekintetében: dr. Halmai Gyula vezérigazgató

**Határidő:** 1-4. pont tekintetében: 2024.12.31.

5. pont tekintetében: 2025.04.30.

Budapest, 2024. november 11.

Niedermüller Péter

polgármester

Előterjesztés mellékletek:

1. számú melléklet: Az EVIN Nonprofit Zrt. felügyelőbizottságának véleménye
2. számú melléklet: Az Erzsébetváros Nonprofit Kft. felügyelőbizotttságának véleménye
3. számú melléklet: Az Erzsébetvárosi Piacüzemeltetési Nonprofit Kft.

felügyelőbizottságának véleménye

1. számú melléklet: Az AKÁCFA UDVAR Nonprofit Kft.

felügyelőbizottságának véleménye