|  |
| --- |
| **Budapest Főváros VII. kerület Erzsébetváros Önkormányzata**  **dr. Pleva Dániel képviselő** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:**  Kiállás a helyi iparűzési adó feletti rendelkezés és felhasználás elvonása ellen

**Készítette:**

dr. Pleva Dániel

képviselő

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

1. **Tényállás és döntés tartalmának részletes ismertetése**

Magyarországon 2010 óta az önkormányzatiság szisztematikus tönkretétele zajlik, aminek a célja a teljes kontroll és a kormánytól való függőségi viszonyok kialakítása. Elvették az iskolákat, a kórházakat, a szakrendelőket, a közműveket. A 2019-es önkormányzati választások után rohamléptekben folytatták a munkát: a COVID leple alatt elvették a személygépjármű adót, adó és díjemelési moratóriumot hirdettek, elvették a parkolási bevételeket, megcsorbították az iparűzési adóbevételeket, elvették az építésügyi hatóságot. Ezen kívül néhány helyen bemutatták, hogy semmitől nem riadnak vissza: 2020-ban a gödi Samsung gyár területét “különleges gazdasági övezetté” minősítették, ezzel elvett a várostól közel 7 milliárd iparűzési adóbevételt. Ugyanezt 2024-ben a választások után Pakssal is megtették az atomerőműnél. Ez Paks város önkormányzatának 6 milliárd forintos megvonást jelent - könnyedén eredményezheti a város szolgáltatásainak drasztikus romlását.

Most jött az újabb szög abba a bizonyos koporsóba, amit oly sok éve ácsolnak: az iparűzési adó további megcsonkítása. 2024. október 7.-én a Közigazgatási és Területfejlesztésért felelős miniszter, Navracsics Tibor bejelentette, hogy 65 milliárd forintos büntetőadót vet ki a kormány az önkormányzatokra. Ezt egy „versenyképes járások program” keretbe burkolva teszik ugyan, de a cél egyértelmű: tovább csökkenteni az önkormányzatok gazdasági lehetőségét. Ez beleillik az elmúlt évek folyamataiba: gazdasági és jogi eszközökkel ellehetetleníteni az önkormányzatok működését, akár olyan extrém eszközöket is bevetve, mint a különleges gazdasági övezetek létrehozása.

Ezzel az önrendelkezés és a szabad, szubszidiaritás elvén alapuló döntéshozatal lehetőségét veszik el a polgármesterektől és a helyi vezetőktől. A kormány a kezében akarja tartani a gyeplőt, és az juthat majd forrásokhoz, aki megfelelően beáll a sorba.

**Tiltakozunk az önkormányzatok kizsigerelése és az önkormányzatiság intézményének tönkretétele ellen. A képviselőtestület elkötelezett amellett, hogy a saját településünket legitim módon megválasztott képviselőként a kerületünk fejlődése érdekében vezessük, ezt pedig az erőszakosan ránk kényszerített kontroll nem szolgálja. A szabad, szolidáris és zöld értékek mentén, és az itt lakók érdekében továbbra is mi kívánunk dönteni a kerületet illető bevételek felhasználásáról.**

1. **Beterjesztés indoka**

Indokolt, hogy a Képviselő-testület a 2024. november 20-ai ülésén kinyilvánítsa a véleményét az újabb kormányzati büntetőadókkal kapcsolatban.

1. **A döntés célja, pénzügyi hatása**

A döntés célja, hogy a Budapest VII. kerület Erzsébetváros önkormányzat Képviselő-testülete kinyilvánítsa a véleményét az újabb kormányzati büntetőadókkal kapcsolatban. Jelen döntésnek közvetlen pénzügyi hatása nincs, azonban a sajtóban megjelenő kormányzati megszorítás és büntetőpolitika pénzügyileg komoly problémát fog okozni az önkormányzatnak.

1. **Jogszabályi környezet**

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 41.§(3) bekezdése alapján az önkormányzati döntést a képviselő-testület, a helyi népszavazás, a képviselő-testület felhatalmazása alapján a képviselő-testület bizottsága, a részönkormányzat testülete, a társulása, a polgármester, továbbá a jegyző hozhat.

A Mötv. 46.§ (1) bekezdése és az SZMSZ 23.§ (2) bekezdése alapján az előterjesztést nyilvános ülésen kell tárgyalni. A határozat elfogadásához az Mötv. 47.§ (2) bekezdése alapján egyszerű többség szükséges.

Kérem az alábbi határozati javaslat elfogadását.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (XI.20.) határozata a helyi iparűzési adó feletti rendelkezés és felhasználás jogának elvonása elleni tiltakozásról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy nem támogatja Magyarország Kormányának azon törekvését, miszerint a helyi iparűzési adó feletti rendelkezés és felhasználás joga bármilyen formában is elvonásra kerüljön a település önkormányzatától. Bárminemű ehhez kapcsolódó hatáskör átszervezés ellen a leghatározottabban tiltakozunk.

**Felelős:** Niedermüller Péter polgármester

**Határidő:** 2024. november 20.

Budapest, 2024. november 6.

dr. Pleva Dániel

képviselő