|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2024. november 20 - i**

**rendes ülésére**

**Tárgy:**  Javaslat tulajdonosi döntésre az AKÁCFA UDVAR Nonprofit Kft. volt ügyvezetőjének felmentvény kérvénye tárgyában

**Készítette:**

dr. Veninger Gyula Nándor

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges**.

**Tisztelt Képviselő-testület!**

Budapest Főváros VII. kerület Erzsébetváros Önkormányzatának Képviselő-testülete a 226/2024. (X.22.) határozatával *(1. számú melléklet)* 2024. október 31. napi hatállyal Péderi Tamás vezető tisztségviselőt tisztségéből visszahívta, megbízását az AKÁCFA UDVAR Építőipari és Ingatlanforgalmazó Nonprofit Korlátolt Felelősségű Társaságnál (székhely: 1073 Budapest, Akácfa utca 61., cégjegyzékszám: Cg. 01-09-893870, adószám: 14211447-2-42; a továbbiakban AKÁCFA UDVAR Nonprofit Kft.) közös megegyezéssel megszüntette. Tekintettel arra, hogy a tárgyévre vonatkozóan beszámoló készítési kötelezettség még nem keletkezett, ebből következően az AKÁCFA UDVAR Nonprofit Kft. nem rendelkezik elfogadott beszámolóval a 2024. január 1. és október 31. közötti időszakra vonatkozóan. Péderi Tamás kérelmezte az ügyvezetési tevékenység megfelelőségét megállapító felmentvény kiadását *(2. számú melléklet).*

A Polgári Törvénykönyvről szóló 2013. évi V. törvény 3:117. § (2) bekezdése alapján amennyiben a vezető tisztségviselői jogviszony két egymást követő, beszámolóval foglalkozó ülés között szűnik meg, a vezető tisztségviselő kérheti, hogy a legfőbb szerv következő ülésén döntsön a felmentvény kiadásáról, így Péderi Tamás, mint az AKÁCFA UDVAR Nonprofit Kft. volt ügyvezetője felmentvény kérelmezésére jogosult.

Az AKÁCFA UDVAR Nonprofit Kft. és Péderi Tamás között 2023. szeptember 1. napján létrejött megbízási szerződés *(3. számú melléklet)* 5.3. pontja is ennek megfelelően rendelkezik.

Az átadás-átvételi eljárás szabályszerűen megtörtént, melyről átadás-átvételi jegyzőkönyv készült *(4. számú melléklet).*  Péderi Tamás a folyamatban lévő ügyeket, a munkakörhöz tartozó iratokat és elszámolásokat a 2024. november 1-től kinevezett ügyvezető részére átadta.

A felmentvényt a fenti rendelkezések alapján a tulajdonos önkormányzat legfőbb szerve, azaz a Képviselő-testület jogosult kiadni.

A Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 15. § (2) bekezdés c) pontja szerint „*a Képviselő-testület dönt a 100%-ban az Önkormányzat közvetlen tulajdonában lévő gazdasági társaság, illetve annak közvetlen 100%-os tulajdonában álló gazdasági társaság vezető tisztségviselőinek, felügyelő bizottsága tagjainak, kinevezéséről és felmentéséről, valamint díjazásuk megállapításáról.”*

Kérem a Tisztelt Képviselő-testületet, hogy az előterjesztést megtárgyalni és határozati javaslatot elfogadni szíveskedjenek.

**Határozati javaslat**

**Budapest Főváros VII. kerület Erzsébetváros Önkormányzata Képviselő- testületének …./2024. (XI.20.) határozata az AKÁCFA UDVAR Nonprofit Kft. volt ügyvezetője által kérelmezett felmentvényre vonatkozóan**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy Péderi Tamásnak az AKÁCFA UDVAR Nonprofit Kft. ügyvezetői tevékenységére vonatkozóan a felmentvényt 2024. január 1. és október 31. közötti időszakra megadja.

**Felelős:** Niedermüller Péter polgármester

**Határidő:** 2024. november 20.

Budapest, 2024. október 31.

**Niedermüller Péter**

**polgármester**

Előterjesztés mellékletei:

1. számú melléklet: Képviselő-testület 226/2024. (X.22.) határozata
2. számú melléklet: Felmentvény kérelem
3. számú melléklet: Megbízási szerződés
4. számú melléklet: Átadás-átvételi jegyzőkönyv (AKÁCFA UDVAR Nonprofit Kft.)