|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. november 20 - ai**

**rendes ülésére**

**Tárgy:**  Javaslat a téli krízishelyzetre vonatkozó szerződés megkötésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A téli krízisidőszak közeledtével a hajléktalan személyek ellátásával foglalkozó szervezetek, intézmények fokozott felkészülése szükséges a hirtelen bekövetkező éjszakai fagyok, illetve tartósan -10 °C körüli hőmérséklet, valamint a tartós havazás okozta krízishelyzet kihívásaira. Ezekben a szélsőséges időjárási viszonyokban különösen tekintettel kell lennünk a fedél nélkül élő személyekre, valamint a VII. kerületi otthonukban, fűtetlen lakásban élő szociálisan rászorulókra, akik jelentős veszélynek vannak kitéve. Ezen szempontokat figyelembe véve Erzsébetváros Önkormányzata 2014 óta – folyamatosan együttműködve a **Golgota Keresztény Gyülekezettel** *(továbbiakban: Gyülekezet)* támogatási szerződés megkötésével gondoskodik az esetlegesen kialakuló téli krízishelyzet okozta nehézségek enyhítéséről, melynek keretében a Vörösmarty Utcai Nappali Központ meghosszabbított (0-24 óráig tartó) nyitva tartással működik. Ennek során 100 fő hajléktalan személy számára biztosítja a Gyülekezet a nappali melegedőben való tartózkodás lehetőségét, valamint az ehhez kapcsolódó szolgáltatásokat (meleg étel, forró tea, tisztálkodási lehetőség).

Budapest Főváros VII. kerület Erzsébetváros Önkormányzatának Képviselő-testülete 350/2023. (XI.15.) határozatával *(előterjesztés 1. melléklete)* a szolgáltatás biztosítására a 2024. évre vonatkozóan 20 ellátási nap támogatásáról döntött. Az idei évben az enyhébb időjárás miatt csupán 4 szolgáltatási nap megrendelésére volt szükség, azonban még november-december hónapokban is szükséges lehet a szolgáltatási napok megrendelése. A tapasztalatok szerint a meghosszabbított nyitva tartás idején az ellátottak nagy számban vették igénybe a nyújtott szolgáltatásokat, a melegedőbe a nevezett napokon betérő személyek száma 101 fő volt. A legfontosabb szempontja a meghosszabbított nyitva tartásnak az életveszély elkerülése és az, hogy az emberek biztonságos helyen vészelhessék át a szélsőséges időjárást.

A Gyülekezet képviselője Polgármester Úrnak írt levelében jelezte, hogy a téli krízismelegedő működtetését továbbra is szándékukban áll folytatni, amelyet az Önkormányzat támogatásával tudnak megvalósítani *(előterjesztés 2. melléklete).* Az ellátás biztosítása – 100 fő részére – 1 szolgáltatási nap tekintetében a 2024. évben napi 369 000 Ft-ba kerül, amelyhez az Önkormányzat 312 000 Ft összeget biztosít, a 20 szolgáltatási napra összesen 6 240 000 Ft keretösszeg áll rendelkezésre. 2025. január 1- 2025. december 31. közötti időszakban az ellátás biztosítása napi 362 000 Ft-ba fog kerülni, melyhez napi 312 000 Ft támogatásra lenne szükségük, amely a 20 szolgáltatási nap esetén összesen 6 240 000 Ft-ot jelent, így a kért támogatás megegyezik a 2024. évi összeggel. A támogatás tényleges igénybevétel esetén, a biztosított szolgáltatási napok számának megfelelő összegben kerül kifizetésre a Gyülekezet részére, a szerződés szerinti keretösszeg erejéig.

Magyarország helyi önkormányzatairól szóló 2011. évi CLXXXIX. törvény 10. § (1)-(2) bekezdései alapján *„A helyi önkormányzat ellátja a törvényben meghatározott kötelező és az általa önként vállalt feladat- és hatásköröket.*

*(2) A helyi önkormányzat – a helyi képviselő-testület vagy a helyi népszavazás döntésével – önként vállalhatja minden olyan helyi közügy önálló megoldását, amelyet jogszabály nem utal más szerv kizárólagos hatáskörébe. Az önként vállalt helyi közügyekben az önkormányzat mindent megtehet, ami jogszabállyal nem ellentétes. Az önként vállalt helyi közügyek megoldása nem veszélyeztetheti a törvény által kötelezően előírt önkormányzati feladat- és hatáskörök ellátását, finanszírozása a saját bevételek, vagy az erre a célra biztosított külön források terhére lehetséges.”*

A 13. § (1) bekezdése szerint *„A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen:…*

*10. a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása.”*

Fentiekre tekintettel javaslom a Golgota Keresztény Gyülekezettel történő támogatási szerződés megkötését a 2025. évre vonatkozóan – 20 szolgáltatási napra – a nappali melegedő meghosszabbított nyitva tartásának és szolgáltatásainak biztosítására téli krízishelyzet kialakulása esetén 6 240 000 Ft keretösszegig.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2024. (XI. 20.) határozata a 2025. évi téli krízishelyzetre vonatkozó támogatási szerződés megkötéséről a Golgota Keresztény Gyülekezettel**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. felkéri a Polgármestert, hogy Budapest Főváros VII. kerület Erzsébetváros Önkormányzata 2024. évi költségvetéséről szóló 6/2024. (II.21.) rendeletében a 7201 Központilag kezelt ágazati feladatok cím Rendkívüli önkormányzati kiadások sorról a 6105 Ellátási szerződések alapján nyújtott támogatások és egyéb működési célú támogatások államháztartáson kívülre cím Golgota Keresztény Gyülekezet (hideg időjárás miatt kialakult krízishelyzet) sorra 6.240.000 Ft előirányzat átcsoportosításáról gondoskodjon.
2. a Golgota Keresztény Gyülekezet részére a rendkívüli hideg időjárás, téli krízishelyzet kialakulása esetén, a nappali melegedő meghosszabbított (0-24 óráig történő) nyitva tartása működtetésének támogatására 6.240.000 Ft-ot biztosít 2025. évre 20 szolgáltatási napra vonatkozóan.
3. felhatalmazza a Polgármestert a támogatási szerződés aláírására.

**Felelős:** Niedermüller Péter polgármester

**Határidő:** 1.pont tekintetében 2024. november 20.

2.pont tekintetében 2025. február 28.

3.pont tekintetében 2024. december 31.

Budapest, 2024. október 30.

**Niedermüller Péter**

polgármester

Előterjesztés mellékletei:

1. melléklet: 350/2023. (XI.15.) Kivonat Golgota Keresztény Gyülekezet támogatása 2024. év

2. melléklet: Golgota Keresztény Gyülekezet kérelme